બંગલા દેશનો શરમજનક રેકૉર્ડ
You are here :HOME >> SPORTS >> Cricket >> બંગલા દેશનો શરમજનક રેકૉર્ડ
વેસ્ટ ઇન્ડીઝે પહેલી ટેસ્ટમાં બંગલા દેશને માત્ર ૪૩ રનમાં આઉટ કરી બનાવ્યા બે વિકેટે ૨૦૧ રન
કીમાર રૉચની વેધક બોલિંગને કારણે બંગલા દેશની ટીમ વેસ્ટ ઇન્ડીઝ સામેની પહેલી ટેસ્ટના પહેલા દિવસે માત્ર ૪૩ રનમાં જ ઑલઆઉટ થઈ હતી જે એનો ટેસ્ટ ક્રિકેટમાં સૌથી ઓછો સ્કોર હતો. બુધવારે રમતનો સમય પૂરો થયો ત્યારે વેસ્ટ ઇન્ડીઝે બે વિકેટે ૨૦૧ રન બનાવ્યા હતા તેમ જ ૧૫૮ રનની લીડ મેળવી હતી. ઓપનર ક્રેગ બ્રેથવેટે નૉટઆઉટ ૮૮ રન કર્યા હતા.
બંગલા દેશે પોતાનો સૌથી ઓછો ટેસ્ટ સ્કોર તો કર્યો જ હતો, પરંતુ વેસ્ટ ઇન્ડીઝમાં કોઈ પણ ટીમે બનાવેલો આ સૌથી ઓછો સ્કોર હતો. વળી ટેસ્ટ-મૅચનાં ૧૪૧ વર્ષના ઇતિહાસમાં એ બીજા ક્રમાંકની સૌથી ઓછી પહેલી ઇનિંગ્સ હતી. બંગલા દેશની ટીમ ૧૮.૪ ઓવરમાં જ ઑલઆઉટ થઈ ગઈ હતી. ૨૦૧૫માં સૌથી ઓછી ઓવરમાં ઑલઆઉટ થવાનો રેકૉર્ડ ઑસ્ટ્રેલિયાએ બનાવ્યો હતો. ૨૦૧૫માં ઇંગ્લૅન્ડ સામે નોટિંગહૅમમાં રમાયેલી ટેસ્ટમાં ઑસ્ટ્રેલિયાની ટીમ ૧૮.૩ ઓવરમાં માત્ર ૬૦ રન બનાવીને જ આઉટ થઈ હતી.
આ સદીની જો વાત કરીએ તો ૨૦૦૦ બાદ ૪૩ રન ટેસ્ટ-ક્રિકેટમાં એક ઇનિંગ્સનો સૌથી ઓછો સ્કોર રહ્યો છે. આ પહેલાં સાઉથ આફ્રિકાએ ન્યુ ઝીલૅન્ડને ૨૦૧૩માં ૪૫ રને જ ઑલઆઉટ કરી નાખ્યું હતું. તો ૨૦૦૪માં ઇંગ્લૅન્ડની ટીમે વેસ્ટ ઇન્ડીઝને માત્ર ૪૭ રને જ ઑલઆઉટ કર્યું હતું, પરંતુ હવે વેસ્ટ ઇન્ડીઝની ટીમે બંગલા દેશને માત્ર ૪૩ રનમાં જ ઑલઆઉટ કર્યું છે. વેસ્ટ ઇન્ડીઝના ફાસ્ટ બોલર કીમાર રૉચે પાંચ ઓવરમાં આઠ રન આપીને પાંચ વિકેટ લીધી હતી.